9 ข้อคิดลงทุน จากการระบาดของ COVID รอบใหม่ กับผลกระทบหุ้นไทย - FINNOMENA
การระบาดของ COVID ครั้งนี้มีความแตกต่างจากครั้งแรกอยู่มากพอสมควร และอาจไม่ได้ส่งผลกระทบกับตลาดหุ้นมากอย่างที่ใคร ๆ คิดกัน มาดู 9 ข้อคิดลงทุน จากการระบาดของ COVID รอบใหม่ กับผลกระทบหุ้นไทยกันครับ
23 ธ.ค. 2563

เมื่อวานได้ยินข่าวการระบาดของ COVID ที่จังหวัดสมุทรสาคร มีการตรวจคนไปพันกว่าคน ติด COVID ไป 500 กว่าคนทั้งแบบมีอาการและแบบไม่มีอาการ
ตัวเลขน่ากลัวมาก เพราะอะไร? เพราะอัตราการตรวจพบ COVID เมื่อเทียบกับจำนวนการตรวจสูงจนน่าตกใจ เปรียบได้กับการตรวจ 2 คนเจอ 1 คนเลยทีเดียว
อย่างไรก็ตาม หาก COVID กลับมาระบาดหนักอีกครั้ง รัฐบาลไทยคงไม่พ้นต้องกลับมาปิดเมืองกันใหม่ คนทำงานต้องกลับไป Work From Home แน่นอน Sentiment ครั้งนี้ต้องกระทบถึงตลาดหุ้น
อย่างไรก็ตามผมคิดว่าการระบาดของ COVID ครั้งนี้มีความแตกต่างจากครั้งแรกอยู่มากพอสมควร และอาจไม่ได้ส่งผลกระทบกับตลาดหุ้นมากอย่างที่ใคร ๆ คิดกัน
1. การระบาดเมื่อต้นปีเราไม่มีวัคซีน ไม่แม้แต่จะมีวิธีแก้ที่เป็นชิ้นเป็นอัน เปรียบเหมือนวิกฤตที่ไม่รู้ว่าจะสิ้นสุดตรงไหน แต่ตอนนี้เรามีวัคซีนแล้ว วิธีการรับมือก็รู้แล้วต้องทำยังไง เป็นวิกฤตครั้งใหม่ที่มีกระดาษคำตอบให้แล้ว ดังนั้นจึงไม่น่าจะกระทบกับตลาดหุ้นหนักเหมือนครั้งแรกในเชิง Sentiment ถ้าตลาดหุ้นตกก็คิดว่าไม่หนักและมีโอกาส Rebound กลับเร็ว
2. ประเทศไทย ณ ตอนนี้กลายเป็นที่จับจ้องของนักลงทุนต่างชาติเยอะมาก เพราะ 10 กว่าปีที่ผ่านมาขายหุ้นไทยไปเยอะ ไม่ค่อยมีของมานาน มาปีนี้เริ่มเห็นสัญญาณกลับมาลุยซื้อ เพราะปีหน้าประเทศไทยจะเป็นประเทศที่ฟื้นตัวโดดเด่นมาก ๆ เพราะเราถูกกระทบจาก COVID รอบแรกมาเยอะ ตอนฟื้นตัวก็จะดูฟื้นตัวแรง ดังนั้นผมเชื่อว่าต่างชาติมีโอกาสมองการระบาดรอบนี้เป็นโอกาสในการเข้ามาช้อนซื้อหุ้นไทยที่จะฟื้นตัวสวย ๆในปีหน้า
3. ถ้าเป็นไปได้รอบนี้ผมว่าหุ้นใหญ่มีภาษีกว่าเพราะเรื่องเงินฝรั่งเข้านี่แหละครับ ดังนั้นหาหุ้นใหญ่ดี ๆ ที่ได้ประโยชน์จากการฟื้นตัวของเศรษฐกิจติดไว้ในพอร์ตด้วยนะครับ ผมว่ามุมมองปีหน้ามีสะดุดถ้า COVID ระบาด
4. ถ้าตลาดหุ้นตกอาจจะไม่เห็นการกลับมาซื้อในระยะสั้นนะครับ เพราะฝรั่งหลาย ๆ คนเขาพักร้อนกันหมดแล้วจ้า รอหลังปีใหม่กันเนอะ
5. พูดถึงฝรั่งก็ต้องพูดถึงค่าเงิน ประเทศไทยยังคงเป็นประเทศที่มีเสถียรภาพของค่าเงินในสายตาฝรั่ง ดุลบัญชีเดินสะพัดเราก็แข็งแรง เงินสำรองดีเยี่ยม ไม่ได้ปรินต์เงินรัว ๆ เหมือนหลาย ๆ ประเทศ ผมว่าเล่นง่ายในสายตานักลงทุนฝรั่งรายใหญ่นะ ไม่ซับซ้อนมาก เชื่อว่ายังไงก็ต้องมีเงินกระเด็นกลับมาบ้างแหละ (เงินฝรั่งเขาใหญ่กระเด็นมานิดเดียว ผมว่าตลาดหุ้นไทย All Time High ได้เลยนะ)
6. นักลงทุนหลายคนที่ผ่านวิกฤตต้นปีมา มีการศึกษาไว้พอสมควรแล้วว่า ถ้า COVID มา หุ้นตัวไหนได้ประโยชน์ หุ้นตัวไหนเสียผลประโยชน์ ดังนั้นเราจะเห็นการเคลื่อนไหวของหุ้นกลุ่มนี้ชัด ๆในวันนี้ ก็เล็ง ๆ กันไว้ได้ให้ดีครับ กลุ่มที่ดีดขึ้นมารอบที่แล้วก็แก๊งถุงมือยาง โรงไฟฟ้า ค้าปลีกตกแต่งบ้าน อาหารส่งออก ประกัน ส่วนกลุ่มที่โดนก็พวกแบงค์ คอนโด โรงแรม ท่องเที่ยว ร้านอาหาร
7. แต่ ๆ หุ้นหลาย ๆ ตัวก็ปัจจัยเปลี่ยนไปพอสมควร เช่นแบงค์ส่วนใหญ่น่าจะตั้งสำรอง Cover ไว้พอสมควรไม่น่ามีตั้งเพิ่ม หุ้นก็คงไม่ได้ปรับตัวลงมาเยอะแยะ อสังหาฯ มีการปล่อยของออกมาบ้างแล้ว รอบนี้อาจไม่กระทบมาก ส่วนถุงมือยางผมเชื่อว่าเป็น Demand โลกมากกว่าไทย จะมี COVID ในไทยหรือไม่ ไม่ได้กระทบงบมากมาย (ยกเว้นต้องปิดโรงงาน) อาหารส่งออกก็ได้ประโยชน์จากรอบที่แล้วเยอะ แต่รอบนี้อาจจะไม่ได้อะไรมาก
8. ในมุมของผู้ประกอบการผมเชื่อว่าตอนนี้ทุกที่มี Business Continuity Plan กันหมดแล้ว พร้อมรับมือได้พอสมควร หลาย ๆ ที่ยังไม่ได้กลับไปทำงานที่ออฟฟิศแบบเต็มตัว บางที่ก็ Work From Home กันถาวรไปเลย อันนี้ผมว่าไม่ได้เกี่ยวกับ COVID แต่เกี่ยวที่การปรับตัวของแต่ละบริษัท บริษัทเก่งๆยังไงก็เก่งครับ รอบนี้ถ้าหุ้นตกลงมาหาบริษัทในใจให้เจอ แล้วเคาะขวาไปเลย ในวิกฤตมีโอกาสเสมอสำหรับคนที่มีความสามารถครับ
9. อาจารย์นิเวศน์เคยบอกไว้ว่าปีหน้า หุ้นไทย 1800 ผมยังเชื่อว่ามีโอกาสไปถึง การลงมารอบนี้คิดว่า 70% คือโอกาสซื้อ ถ้าปรับฐานไม่น่าเกิน 1380-1400 จุด …. แล้วอีก 30% ที่เหลือล่ะ?
30% ที่เหลือคือถ้าวันนี้รัฐบาลประกาศว่าติด COVID เพิ่มอีก 4,000 คน หรือดันมาเจอว่าที่ผ่านมาพี่ไทยติด COVID น้อยเพราะไม่ยอมตรวจ ก็อาจจะทำให้นักลงทุนหมดความเชื่อมั่นได้ ถ้าเป็นแบบนี้ก็ลืมที่ผมเขียนข้างหมดทั้งหมดได้เลยครับ
ถามว่าหุ้นตัวไหนดี? ชั่วโมงนี้ ตัวใคร ตัวมันครับ !
BuffettCode
แท็ก:
Article
Basic
COVID-19
Knowledge
Picture Slide
Short Content
ตลาดหุ้นไทย
หุ้นไทย
โควิด-19
แชร์บทความ:
ผู้เขียน
BuffettCode
นักลงทุนผู้หลงไหลในหุ้นเติบโต ชื่นชอบการศึกษากลยุทธทางธุรกิจ การเปลี่ยนแปลงของพฤติกรรมผู้บริโภค และพัฒนาการของบิสสิเนสโมเดลใหม่ๆ